丹丘同王茶幹李縣尉高會
作者：白玉蟾
朝代：宋

paragraphs: 佳友品字坐，寒宵未渠央。
竹亭天籟動，梅塢月華香。
酒與我爲春，我瘦如松蒼。
遇酒輒一莞，梅竹侍我旁。
以詩互塤箎，笑語逐飛觴。
酒行三四周，五官舞明堂。
王郎信矣偉，心胸浩琳瑯。
咳唾亦珠玉，氣習無膏粱。
頃來赤城天，謁我九華房。
期俱控綠煙，汗漫遊帝鄉。
李郎自可喜，契闊俄四霜。
少日珠庭豐，今愈奕有光。
手仗六尺藜，叩我青錦囊。
不思蓬萊路，往昔同商羊。
年時鼓高志，海上弄干將。
笑撫蒼崔嵬，眇視碧浩茫。
一別何沉綿，再見欲飛颺。
胡不賈酒勇，相與形骸忘。
燭花已三灺，醉墨方琳瑯。
此樂良難常，人生易夕陽。